Regtehof verwerp Vatikaan-kindermishandelingsaakPous Franciskus in die St. Petrus-basiliek in die Vatikaan (April 2020) (Foto: AP Photo/pool/Alberto Pizzoli) Die Europese Hof van Menseregte het Dinsdag ŉ saak deur vermeende slagoffers van seksuele mishandeling deur Katolieke priesters van die hand gewys. Die slagoffers wil die Vatikaan verantwoordelik hou. Die hof het egter gesê die Heilige Stoel, die sentrale bestuursorgaan van die Katolieke Kerk, geniet dieselfde immuniteit wat aan soewereine state toegeken word. Dié uitspraak kom ná ŉ verdoemende Franse verslag wat “grootskaalse kindermishandeling” sedert 1950 onthul het met ŉ geraamde 216 000 minderjariges wat seksueel aangerand is. Slagoffers se advokate eis skadevergoeding en vervolging. Pous Franciskus, wat onderneem het om ŉ einde te bring aan priesters wat hulself aan mishandeling skuldig maak, het gesê hy “skaam hom” oor die onafhanklike Franse verslag wat verlede week vrygestel is. Die hof het egter bevind 24 vermeende Franse, Belgiese en Hollandse slagoffers kan nie vervolging of vergoeding eis teen die Vatikaan se “beleid van stilte” oor die kwessie van seksuele mishandeling nie. Die eisers, wat hul saak aanvanklik in België ingedien het, se saak is vroeër in ŉ hof en daarna op appèl ook verwerp voor hulle hul na die menseregtehof gewend het. Die groep sê hulle reg tot toegang tot ŉ hof word misken. “België se erkenning van die Heilige Stoel as ŉ soewereine staat met dieselfde regte en verpligtinge as ŉ staat is onweerlegbaar bepaal,” het die menseregtehof, geleë in Straatsburg, in ŉ verklaring gesê. Die Vatikaan is ook nie ŉ lid van die Raad van Europa nie en kan dus nie aan die hof se jurisdiksie onderwerp word nie, alhoewel hy geskrewe verklarings as ŉ derdeparty mag indien. Dit is die hof se eerste saak om immuniteit aan die Heilige Stoel te oorweeg. Daar is wêreldwyd ŉ opstand oor die Katolieke Kerk se versuim om seksuele mishandeling deur priesters hok te slaan en priesters wat in ŉ groot hoeveelheid van die sake nie vervolg word nie. Twintig van die aansoekers het egter vergoeding gekry deur ŉ arbitrasiekomitee van die Katolieke Kerk.